സഭ വിറ്റത് സ്വന്തം ഭൂമിതന്നെയെന്ന് റിപ്പോര്ട്ട് കൊച്ചി സിറോ മലബാര്സഭ വിറ്റ വാഴക്കാല വില്ലേജിലെ ഭൂമി സഭയുടേതുതന്നെയെന്ന് റവന്യു വകുപ്പിന്റെ റിപ്പോര്ട്ട്. ഇതില് സര്ക്കാര്ഭൂമിയോ, പുറമ്ബോക്കാ ഇല്ലെന്നും സര്ക്കാര് ഹൈക്കോടതിയെ അറിയിച്ചു. കര്ദിനാള് മാര് ജോര്ജ് ആലഞ്ചേരിക്കെതിരായ ഭൂമി ഇടപാട് കേസില് സഭ വിറ്റതില് സര്ക്കാര്ഭൂമിയോ പുറമ്ബോക്ക് ഭൂമിയോ ഉണ്ടോയെന്നും വില്പ്പനയില് ഉദ്യോഗസ്ഥര്ക്ക് പങ്കുണ്ടോയെന്നും അന്വേഷിക്കാനായിരുന്നു കോടതിയുടെ നിര്ദേശം. ഇതിന്റെ അടിസ്ഥാനത്തിലാണ് ലാന്ഡ് റിഫോംസ് അസിസ്റ്റന്റ് കമീഷണര് ബീന പി ആനന്ദ് റിപ്പോര്ട്ട് സമര്പ്പിച്ചത്. അടിസ്ഥാന ഭൂനികുതി രജിസ്റ്റര്, ഫീല്ഡ് രജിസ്റ്റര്, റീസര്വേ രേഖ, ഉടമസ്ഥാവകാശരേഖ, ധനനിശ്ചയാധാരം എന്നിവ പരിശോധിച്ചെന്നും തെളിവെടുപ്പ് നടത്തിയെന്നും ഭൂമി സഭയ്ക്ക് കൈമാറി കിട്ടിയിട്ടുള്ളതാണന്നും റിപ്പോര്ട്ടില് പറയുന്നു. റോസ്മേരി എന്നയാളുടെ ഭൂമി സിസ്റ്റേഴ്സ് ഓഫ് ഡെസ്റ്റിറ്റ്യൂട്ട്സിന് സിദ്ധിച്ചിട്ടുള്ളതാണെന്നും ഉടമസ്ഥാവകാശവും ധനനിശ്ചയാധാരവും ഉണ്ടെന്നും സര്ക്കാര് വ്യക്തമാക്കി. ഭൂമിവില്പ്പനയില് ക്രമക്കേടുണ്ടെന്ന് ചൂണ്ടിക്കാട്ടി ഏതാനും രൂപതാംഗങ്ങള് മജിസ്ട്രേട്ട് കോടതികളില് സമര്പ്പിച്ച കേസുകള് റദ്ദാക്കണമെന്ന മാര് ജോര്ജ് ആലഞ്ചേരിയുടെ ഹര്ജി തള്ളിയാണ് ഹൈക്കോടതി അന്വേഷണത്തിന് നിര്ദേശിച്ചത്.